Diari Oficial de la Generalitat Valenciana


Sumari del DOGV 5442, del 02-02-2007 (2007/412)

ORDE de 4 de gener de 2007, de la Conselleria d'Infraestructures i Transport sobre la naturalesa i el règim de distribució del fons de compensació per al desenrotllament d'actuacions en el marc del Pla Eòlic de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2007/01/04/(1)/dof/vci/html**

### Dades del document

Número de DOGV
:   5442

Data del DOGV
:   02-02-2007

Secció del DOGV
:   I. DISPOSICIONS GENERALS

Número del document
:   2007/412


Data del document
:   04-01-2007

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * legislació
    * energia elèctrica
    * programa d'actuació
    * energia eòlica

El Pla Eòlic de la Comunitat Valenciana (PECV) va ser aprovat per Acord de 26 de juliol de 2001, del Govern Valencià, amb caràcter de pla d'acció territorial sectorial, tenint com a objecte regular la instal·lació de parcs eòlics en les zones qualificades com a aptes per al dit fi. En el capítol 5 de la memòria del PECV es formulen els objectius d'este, els quals contenen els diferents camps amb els quals el pla té relació. Entre estos es troben els objectius de caràcter socioeconòmic i, més concretament, els que es referixen a la introducció d'efectes de reequilibri territorial a partir de l'actuació en les zones socioeconòmicament més desfavorides de la Comunitat Valenciana, de manera que l'espai físic que servix de suport als parcs eòlics reba part dels beneficis que el seu propi recurs genera.  
En este sentit, en el capítol 7 de la memòria del PECV, on s'analitzen les actuacions de compensació derivades de la implantació d'instal·lacions eòliques, s'establix que l'aplicació dels objectius globals de compensació i equilibri territorial proposats pel pla suposarà l'ampliació d'estos efectes, i els beneficis s'estendran al conjunt territorial suport de l'actuació, i s'inclouran aquells municipis amb recurs eòlic els emplaçaments dels quals foren descartats per raons tècniques o de protecció mediambiental, com també als que siguen objecte d'implantació de línies elèctriques d'evacuació de l'energia generada pels parcs eòlics.  
Estes mesures de compensació van quedar concretades, i delimitades en el seu àmbit d'aplicació, duració, termini i quanties, en els plans energètics presentats pels promotors en el corresponent procediment de lliure concurrència per a l'adjudicació de zones eòliques, les bases dels quals s'arrepleguen en l'Orde de 31 de juliol de 2001, de la Conselleria d'Indústria i Comerç, per la qual es realitza la convocatòria pública per al desplegament i l'execució del Pla Eòlic de la Comunitat Valenciana. Així mateix, d'acord amb el que establix el punt quart de la Resolució de 25 de febrer de 2003, del conseller d'Indústria, Comerç i Energia, sobre convocatòria per al desplegament i l'execució del Pla Eòlic de la Comunitat Valenciana, els promotors dels projectes seleccionats per a les diferents zones hauran de complir els compromisos de contribució a les estratègies d'actuació del PECV en la forma i en els terminis que es determinen en les condicions particulars de la notificació de preselecció de la Comissió del Pla Eòlic i en els plans energètics seleccionats. Per al desenrotllament, la vigilància i l'execució serà exigible, si és el cas, la subscripció de convenis o d'acords amb les administracions o els organismes públics corresponents.  
L'Agència Valenciana de l'Energia (AVEN) creada per Llei 8/2001, de 26 de novembre, com a entitat de dret públic, sotmesa al dret privat, té com a finalitat el desenrotllament d'actuacions en la política energètica en l'àmbit de la Comunitat Valenciana, d'acord amb les directrius generals del Govern Valencià, i una de les funcions pròpies de l'AVEN és la tramitació i la gestió d'ajudes i incentius financers per a fins de conservació, estalvi, diversificació, desenrotllament energètic i energies renovables establits per la conselleria que tinga les competències en matèria d'energia.  
A través de la Llei 10/2006, de 26 de desembre, de Mesures Fiscals, de Gestió Administrativa i Financera, i d'Organització de la Generalitat, es crea el fons de compensació previst en el marc del Pla Eòlic de la Comunitat Valenciana (PECV), destinat a aquells municipis inclosos en l'àmbit d'afecció d'alguna de les 15 zones aptes per a albergar instal·lacions eòliques arreplegades en este, i l'Agència Valenciana de l'Energia és l'encarregada de la gestió ordinària del dit fons de compensació, de conformitat amb les directrius establides en la corresponent orde de la conselleria competent en matèria d'energia, a través de la qual es regularan les normes d'aplicació d'este.  
Pel que s'ha exposat anteriorment i de conformitat amb les facultats que em conferix l'article 35 de la Llei 5/1983, de 30 de desembre, del Govern Valencià,  
ORDENE  
CAPÍTOL I  
Fons de compensació  
Article 1. Objecte  
1. Constituïx l'objecte de la present orde regular les normes d'aplicació del fons de compensació previst en el marc del Pla Eòlic de la Comunitat Valenciana (PECV), creat per la Llei 10/2006, de 26 de desembre, de Mesures Fiscals, de Gestió Administrativa i Financera, i d'Organització de la Generalitat, destinat a aquells municipis inclosos en l'àmbit d'afecció d'alguna de les 15 zones aptes per a albergar instal·lacions eòliques arreplegades en este.  
2. La naturalesa i el règim de distribució del fons serà tal com es determina en els articles següents.  
Article 2. Naturalesa i àmbit del fons de compensació  
1. El fons de compensació del PECV es nodrirà dels ingressos de les empreses adjudicatàries com a contribució a les estratègies d'actuació d'este.  
2. La gestió ordinària del dit fons serà realitzada per l'AVEN, de conformitat amb les directrius establides en la present orde. A l'efecte, s'establirà una comptabilitat del fons desglossat per cada una de les zones eòliques.  
3. Per resolució del president de l'AVEN, es faran públiques les convocatòries anuals del fons de compensació previst en el marc del Pla Eòlic de la Comunitat Valenciana.  
Article 3. Ingressos  
1. Anualment, l'empresa adjudicatària de cada zona realitzarà l'ingrés corresponent a la potència total instal·lada en la zona a 31 de desembre de l'any anterior, sense perjuí del que establix l'apartat 5 d'este article.  
2. El dit ingrés, que tindrà lloc fins al desmantellament dels parcs eòlics, es calcularà a raó de 0,955 Euros/kW i any, quantitat que s'actualitzarà anualment d'acord amb la variació anual de la tarifa elèctrica mitjana o de referència.  
3. La quantitat que s'ha d'ingressar serà notificada per l'AVEN a les diferents empreses adjudicatàries amb la deguda antelació.  
4. L'ingrés d'estes quantitats es realitzarà en el compte bancari que l'AVEN obrirà a estos efectes.  
5. Les empreses adjudicatàries podran anticipar les aportacions capitalitzant a 20 anys fins a un 37% de les quantitats anuals que s'han d'ingressar durant estos, i quedarà exemptes de l'ingrés de la fracció capitalitzada durant el període restant fins al desmantellament efectiu dels parcs eòlics. En tot cas, a les quantitats capitalitzades, la variació de la tarifa mitjana o de referència que s'aplicarà, correspondrà a la de l'any immediatament anterior a l'inici de l'esmentada capitalització, considerant la dita variació constant, aplicable durant el període capitalitzat.  
Article 4. Distribució del fons  
L'ingrés realitzat per l'empresa adjudicatària d'una determinada zona anirà destinat a finançar els projectes presentats per les corporacions locals d'aquells municipis inclosos en l'àmbit d'afecció de la dita zona, per a la realització de les actuacions que s'indiquen en l'article 5 de la present orde.  
Les quantitats que estiguen en el compte i no estiguen compromeses durant un exercici passaran a augmentar la quantitat del fons per a l'exercici següent.  
Article 5. Actuacions a les quals es dóna suport  
1. El fons podrà anar destinat a actuacions d'inversió dels tipus i les característiques següents:  
1.1. Projectes de millora d'infraestructures rurals i de servicis  
- Millora en camins rurals d'accés a muntanyes.  
- Millora de la xarxa viària rural d'accés a pedanies, caserius, alqueries i edificacions rurals aïllades.  
- Instal·lació de punts d'enllumenat públic en vials d'accés a pedanies, caserius, alqueries i edificacions rurals aïllades.  
- Treballs d'electrificació rural encaminats a estendre la xarxa d'energia elèctrica a alqueries, granges, instal·lacions o edificacions rurals aïllades.  
- Treballs de millora de la xarxa d'energia elèctrica, com a substitució o ampliació de línies elèctriques aèries o subterrànies, suports, centres de transformació, elements auxiliars de xarxa, etc.  
- Neteja i millora de vies pecuàries, desbrossament, consolidació del fermar, concreció de límits, senyalització, etc.  
- Qualsevol altre que supose la millora d'infraestructures rurals i de servicis.  
1.2. Projectes d'impuls de les energies renovables  
- Organització de campanyes divulgatives, a través de tríptics, fullets o altres mitjans, sobre els beneficis ambientals i socioeconòmics de la implantació d'instal·lacions d'aprofitament d'energies renovables.  
- Realització de xarrades i cicles de conferències sobre les energies renovables.  
- Organització de fòrums de debat i taules redones en centres socials i culturals sobre les energies renovables i el seu paper en el futur escenari energètic.  
- Organització de tallers o aules pràctiques relacionats amb els dispositius d'aprofita-ment d'energies renovables.  
- Construcció de centres demostratius destinats a l'estudi o la difusió de les energies renovables.  
- Promoció del coneixement sobre energies renovables a través de concursos, premis, etc.  
- Construcció i equipament d'instal·lacions d'aprofitament de les energies renovables.  
- Qualsevol altre que tinga com a fi l'impuls de les energies renovables.  
1.3. Projectes de millora de les condicions socioeconòmiques  
- Projectes que incidisquen en la millora de l'entorn social i econòmic.   
2. Els costos elegibles que entren en el càlcul a l'efecte de la distribució del fons són els següents:  
- Les inversions en immobilitzat: cost de mà d'obra externa, execució material, equips i instal·lacions.  
- Costos de projecte i direcció d'obra, si es tracta de contractacions externes.  
3. La quantitat assignada a cada projecte es determinarà en funció del pressupost d'inversió presentat per l'entitat sol·licitant, i no es podrà superar el 100% del dit pressupost.  
CAPÍTOL II  
Procediment  
Article 6. Presentació de sol·licituds i termini  
1. Les sol·licituds per a l'obtenció dels fons es presentaran d'acord amb el que establix la convocatòria que a l'efecte es publicarà anualment mitjançant una resolució del president de l'AVEN.  
2. Les sol·licituds es presentaran amb anterioritat a l'execució de l'actuació, i no es podran seleccionar projectes iniciats abans de la presentació de la dita sol·licitud. Els sol·licitants podran executar els projectes una vegada presentada la sol·licitud, sense necessitat d'esperar que la resolució de distribució del fons es produïsca i sense que això prejutge la decisió que finalment s'adopte.  
3. Els sol·licitants que presenten més d'una sol·licitud hauran d'indicar l'orde de prioritat d'estes.  
Article 7. Criteris d'avaluació de les sol·licituds  
La valoració de les actuacions sol·licitades es realitzarà aplicant els criteris següents:  
a) Característiques del municipi. De manera prioritària i per este orde:  
a.1) Actuacions proposades per corporacions locals els municipis de les quals no alberguen parcs eòlics però suporten infraestructures d'evacuació de l'energia elèctrica generada en estos.  
a.2) Actuacions proposades per corporacions locals els municipis de les quals no alberguen parcs eòlics però resulten afectats visualment per estos des d'algun punt del seu nucli urbà.  
a.3) Actuacions proposades per corporacions locals els municipis de les quals no alberguen parcs eòlics però suporten infraestructures d'obra nova o ampliació de camins d'accés a parcs.  
a.4) Actuacions proposades per corporacions locals els municipis de les quals alberguen parcs eòlics, i en este cas l'orde de prioritat serà inversament proporcional al nombre d'aerogeneradors suportats i directament proporcional al grau d'afecció provocat per estos.  
b) Característiques i interés del projecte des del punt de vista social, mediambiental i econòmic.  
c) Distribució equilibrada temporal dels fons entre els municipis.  
d) Previsió de finançament addicional de l'actuació, incloent-hi ajudes públiques o fons propis.  
Article 8. Resolució de distribució del fons  
1. L'Agència Valenciana de l'Energia podrà demanar del sol·licitant l'aportació addicional d'altres documents o dades aclaridores que consideren necessaris per a resoldre la sol·licitud presentada.  
2. Rebudes les sol·licituds i la documentació addicional requerida, estes seran avaluades per una comissió de valoració, que elevarà una acta amb la proposta de resolució al president de l'Agència Valenciana de l'Energia.  
La comissió de valoració estarà composta pel director de l'AVEN, el qual la presidirà, per un cap d'Àrea de la Direcció General d'Energia i per un cap d'Àrea i un tècnic de l'AVEN, designats a l'efecte.  
3. Una vegada valorada la sol·licitud, l'AVEN podrà demandar al sol·licitant la modificació o millora voluntària dels termes d'aquella, cosa que este haurà de realitzar en un termini màxim de deu dies des del requeriment corresponent.  
4. El president de l'Agència Valenciana de l'Energia dictarà una resolució de distribució del fons, i es fixa expressament la quantia assignada i l'import de la inversió a la qual es dona suport i, si és el cas, les condicions tècniques, econòmiques i les obligacions addicionals que afecten el desenrotllament de l'actuació.  
5. El termini màxim per a resoldre i notificar les sol·licituds per a l'obtenció dels fons que s'establixen en la present orde serà de tres mesos, comptadors des de la data d'acabament del termini de presentació de sol·licituds. Transcorregut el termini sense que haja recaigut una resolució, s'entendrà desestimada la sol·licitud, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6. Una vegada aprovada la distribució del fons, el titular haurà de presentar a l'AVEN, en el termini d'un mes des de la data de notificació de la resolució de distribució del fons, un projecte de l'obra o de la instal·lació subscrit per tècnic competent o, si és el cas, un programa detallat de l'actuació que s'ha de realitzar.  
Article 9. Resolució d'incidències  
1. El director de l'AVEN resoldrà les incidències que es produïsquen després de la distribució del fons, i en especial en els supòsits de:  
- Canvi de les característiques del projecte: ubicació, denominació, etc.  
- Pròrrogues per a la presentació i l'execució de l'actuació i per al compliment de les condicions particulars de la concessió i l'execució de l'actuació, amb caràcter excepcional.  
- Pròrrogues del termini per a l'aportació de documents acreditatius de l'execució de l'actuació o d'altres documents exigits als beneficiaris, a l'efecte de liquidació dels fons.  
2. El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte després de la data de presentació de la sol·licitud.  
3. Tota alteració de les condicions tingudes en compte per a la concessió dels fons i l'obtenció d'altres aportacions, llevat dels casos permesos, podrà donar lloc a la modificació de la resolució de concessió.  
Article 10. Control de les accions  
L'Agència Valenciana de l'Energia, pels seus propis mitjans o pels que considere oportuns, podrà, en tot moment, efectuar tantes accions de verificació, comprovació i inspecció de l'actuació com considere necessàries, així com la gestió administrativa derivada de l'execució de la present orde.  
Article 11. Liquidació dels fons assignats  
1. La liquidació dels fons assignats es farà efectiva d'una sola vegada, després d'acreditar-se l'acabament de l'actuació en la seua totalitat, d'acord amb el projecte o programa presentat i en els termes fixats per la resolució de distribució del fons. Serà admissible la presentació de certificats parcials d'obra, i en este cas les quantitats es liquidaran proporcionalment a l'import de la inversió corresponent a l'actuació parcial finalitzada.  
2. A l'efecte del que establix el punt anterior, els beneficiaris presentaran, en el termini fixat en cada convocatòria, la documentació següent:  
a) Certificats de contracció de la despesa, expedits per l'interventor o secretari de la corporació local, en els quals conste l'acord de reconeixement de l'obligació per l'òrgan competent.  
b) Acreditació, si és el cas, del compliment de les característiques, obligacions i condicions que s'hagueren establit en el projecte o programa presentat juntament amb la sol·licitud o en la resolució.  
c) Si és el cas, certificat d'obra subscrit pel tècnic competent.  
Article 12. Minoració i revocació dels fons assignats  
1. L'alteració d'alguna de les característiques de l'actuació aprovada, l'obtenció d'ajudes públiques addicionals, l'incompliment de les condicions i els terminis establits en la resolució de distribució del fons, l'execució parcial de l'actuació o la insuficient justificació de les despeses efectivament realitzades, podrà donar lloc a la minoració de les quantitats assignades.  
2. L'incompliment pel beneficiari de qualsevol dels requisits, de les condicions i de la resta de circumstàncies que van donar lloc a la resolució de distribució del fons, la variació de la finalitat de l'actuació o la falta de justificació de la realització d'esta donarà lloc a la incoació del corresponent expedient que podrà finalitzar, si és el cas, amb la revocació dels fons assignats i l'obligació de reintegrar les quantitats percebudes i els interessos de demora des del moment de pagament d'estes basant-se en el que disposa el títol II de la Llei 38/2003, General de Subvencions. En la tramitació del procediment es garantirà, en tot cas, el dret de l'interessat a l'audiència.  
DISPOSICIÓ FINAL  
La present orde entrarà en vigor el dia que es publique en el Diari Oficial de la Comunitat Valenciana.  
València, 4 de gener de 2007  
El conseller d'Infraestructures i Transport,  
JOSÉ RAMÓN GARCÍA ANTÓN


Còpia Permalink ELI